ตำบลบางทราย (อำเภอเมืองชลบุรี)

บางทราย เป็นตำบลหนึ่งในอำเภอเมืองชลบุรี จังหวัดชลบุรี มีองค์กรปกครองส่วนท้องถิ่นคือ เทศบาลตำบลบางทราย มีเนื้อที่ครอบคลุมตำบลบางทรายทั้งตำบล

**ประวัติ**
องค์กรปกครองส่วนท้องถิ่นในตำบลบางทราย เดิมมีฐานะเป็นสุขาภิบาล โดยประกาศกระทรวงมหาดไทยเมื่อวันที่ 18 มีนาคม พ.ศ. 2507 ต่อมาได้รับการเปลี่ยนแปลงฐานะจากสุขาภิบาลเป็นเทศบาลตำบล เมื่อวันที่ 25 พฤษภาคม พ.ศ. 2542 ปัจจุบันเทศบาลตำบลบางทราย มีสำนักงานตั้งอยู่เลขที่ 134 หมู่ที่ 3 ถนนท่าเรือชุมพล ตำบลบางทราย อำเภอเมืองชลบุรี จังหวัดชลบุรี

**ภูมิศาสตร์**
พื้นที่ตำบลบางทราย ตั้งอยู่ริมฝั่งทะเลอ่าวไทย ทางทิศเหนือของตัวเมืองชลบุรี ห่างจากตัวเมืองชลบุรีประมาณ 1 กิโลเมตร มีเนื้อที่ประมาณ 2.16 ตารางกิโลเมตร เป็นพื้นที่ลาดเอียงลงสู่ทะเลจากทางทิศตะวันออกไปยังทิศตะวันตก ทางทิศตะวันออกของพื้นที่มีลักษณะเป็นเนินเขา และทางทิศตะวันตกเป็นหาดทรายสีขาวตั้งแต่หน้าวัดคงคาลัยตลอดจนสุดเขต จึงเป็นที่มาของชื่อ "บางทราย" ซึ่ง "บาง" หมายถึง เมืองหรือหมู่บ้าน นั่นเอง
แต่ในปัจจุบันแนวชายฝั่งทะเลของตำบลบางทราย มีสภาพเปลี่ยนแปลงไปเป็นพื้นที่อยู่อาศัย กอปรกับประชาชนในเขตพื้นที่เดิมมีอาชีพหลักในการเลี้ยงเป็ด ส่งผลให้พื้นที่ที่เป็นหาดทรายสีขาวกลายเป็นโคลนและพื้นที่อยู่อาศัยของประชากรในพื้นที่ ภายหลังจากที่มีการเริ่มรณรงค์ในเรื่องการรักษาสิ่งแวดล้อมบริเวณชายฝั่งทะเลในจังหวัดชลบุรี ได้มีการปลูกป่าชายเลนบริเวณตลอดแนวชายฝั่งของตำบลบางทราย ส่งผลให้ปัจจุบันพื้นที่ชายฝั่งมีลักษณะเป็นป่าชายเลน โดยมีสะพานชลมารควิถี 84 พรรษา เป็นแนวป้องกันน้ำทะเลกัดเซาะชายฝั่ง

**ที่ตั้งและอาณาเขต**
ตำบลบางทรายตั้งอยู่ทางทิศตะวันตกของจังหวัดชลบุรี มีอาณาเขตติดต่อกับพื้นที่ข้างเคียงดังต่อไปนี้- ทิศเหนือ ติดต่อกับตำบลหนองไม้แดง- ทิศตะวันออก ติดต่อกับตำบลบ้านสวน- ทิศใต้ ติดต่อกับตำบลบ้านโขด- ทิศตะวันตก ติดต่อกับอ่าวไทย

**หมู่บ้านและประชากร**
จากข้อมูลของกรมการปกครอง ประชากรปลายปี พ.ศ. 2560 มีจำนวนทั้งสิ้น 12,269 คน แบ่งเป็นชาย 6,788 คน และเป็นหญิง 5,481 คน มีจำนวนบ้านทั้งหมด 7,406 หลัง มีความหนาแน่นของประชากรเฉลี่ย 14,700 คนต่อตารางกิโลเมตร สามารถแยกออกเป็นหมู่บ้านได้ดังนี้
นอกจากนี้ในตำบลบางทรายยังมีประชากรแฝงทั้งคนไทยและคนต่างด้าวอีกจำนวนมาก โดยส่วนใหญ่จะเข้ามาประกอบอาชีพรับจ้างในโรงงานอุตสาหกรรม

**เศรษฐกิจ**
ประชากรในตำบลมีรายได้เฉลี่ยครัวเรือนละ ประมาณ 91,000 บาทต่อปี โดยมีอาชีพหลัก ดังนี้- แรงงานในโรงงานอุตสาหกรรม เป็นการจ้างแรงงานในนิคมอุตสาหกรรมอมตะนครและโรงงานใกล้เคียง- การประมง มีทั้งการประมงปลา กุ้ง และหอย- พาณิชกรรม มีการประกอบการค้าทั้งร้านขายของชำ ร้านสะดวกซื้อ และร้านอาคาร อีกทั้งในพื้นที่ยังมีสถานีบริการน้ำมันและบริการก๊าซอีกอย่างละ 1 แห่งอีกด้วย- การให้เช่าอาคารและบ้าน ประชากรที่อาศัยอยู่ดั้งเดิมส่วนมากจะมีการสร้างอาคารให้เช่าทั้งอาคารพาณิชย์ บ้านเช่า ห้องแถวและอพาร์ตเมนต์ เพื่อให้ลูกจ้างในองค์การต่าง ๆ และโรงงานอุตสาหกรรมเช่า

**การคมนาคม**

**ถนนสายหลัก**
 ทางหลวงแผ่นดินหมายเลข 3- ถนนเลียบชายทะเล- ถนนพิพิธ- สะพานชลมารควิถี 84 พรรษา

**ถนนสายรอง**
 ถนนเทศบาลสมมติ- ถนนท่าเรือชุมพล- ถนนชลเจริญ- ซอยบางทราย 37- ซอยบางทราย 83 - ซอยบางทราย 28 (ซอยสมเด็จ)

**สถานศึกษา**
ในตำบลบางทรายมีสถานศึกษารวม 5 แห่ง โดยแบ่งตามสังกัดได้ดังนี้- สังกัดสำนักงานคณะกรรมการการศึกษาขั้นพื้นฐาน
** สำนักงานเขตพื้นที่การศึกษามัธยมศึกษา เขต 18
*** โรงเรียนชลบุรี "สุขบท"  เปิดสอนระดับมัธยมศึกษา ตั้งอยู่ หมู่ที่ 6
** สำนักงานเขตพื้นที่การศึกษาประถมศึกษาชลบุรี เขต 1
*** โรงเรียนอนุบาลพุทธยาคม "วัดเขาบางทราย" เปิดสอนระดับอนุบาลถึงประถมศึกษา ตั้งอยู่เลขที่ 200 หมู่ที่ 6
*** โรงเรียนอนุบาลวัดช่องลม เปิดสอนระดับอนุบาลและประถมศึกษา ตั้งอยู่เลขที่ 44 หมู่ที่ 2- สังกัดสำนักงานคณะกรรมการส่งเสริมการศึกษาเอกชน
**  โรงเรียนสุตา เปิดสอนระดับอนุบาลและประถมศึกษา ตั้งอยู่เลขที่ 198 หมู่ที่ 6
**  โรงเรียนกองทัพบกอุปถัมภ์ ค่ายนวมินทราชินี  เปิดสอนระดับอนุบาล ตั้งอยู่เลขที่ 201 หมู่ที่ 4

**ศาสนา**
ประชากรส่วนใหญ่ในพื้นที่นับถือศาสนาพุทธ โดยมีศาสนสถานในตำบลบางทราย ดังนี้- วัดพุทธ
** วัดเขาบางทราย พระอารามหลวง ตั้งอยู่เลขที่ 201 หมู่ที่ 6
** วัดช่องลม ตั้งอยู่หมู่ที่ 2

**สาธารณสุข**
ในตำบลบางทรายมีสถานพยาบาลสังกัดกระทรวงสาธารณสุข ได้แก่ โรงพยาบาลส่งเสริมสุขภาพตำบลบางทราย ตั้งอยู่เลขที่ 165 หมู่ที่ 5

**อ้างอิง**

**แหล่งข้อมูลอื่น**
  เทศบาลตำบลบางทราย – เว็บไซต์อย่างเป็นทางการ
บางทราย
บางทราย
บางทราย